En dit het ongelukkig in ’n mate gewerk. Hy het “Die Stem” gesing soos dit gesing is voor 1995; in antwoord daarop sing sommige groepe nou die ou Nkosi sikelel' iAfrika-lied, sonder die Afrikaanse woorde.
As Steve ’n leier vir die Afrikaners wil wees, sou hy beter doen as hy, in plaas van alle swartmense voor die voet af te maak as minderwaardige halfmense en die ganse volk saam met hom in ’n vriendelose, geïsoleerde hoekie vas te verf, hy ons eerder aanmoedig om vennote te probeer soek in mense soos Thuli Madonsela, Mmusi Maimane, die UDM (wat onlangs nog die ANC in ’n tussenverkiesing verslaan het), selfs Cope. ’n Land met ’n handjievol onvolmaakte vriende is beter as ’n onvriendelike land waar absoluut almal die vyand is.
Daar waai nuwe winde oor Suid-Afrika. Dit hoef nie die stormwinde van faksievorming en polarisasie te wees nie. Dit kan die vars bries van moderne diversiteit, pragmatisme en wedersydse respek wees.